รายการ ตีท้ายครัว มีโมเดลธุรกิจอย่างไร
ตีท้ายครัว.. รายการที่ไม่เข้าตามตรอก ไม่ออกตามประตู  หากใครเปิดช่อง 3 ช่วงบ่ายๆ วันอาทิตย์ คงจะคุ้นเคยกับประโยคนี้ดี  ตีท้ายครัว เป็นรายการที่ไปถ่ายทำ และสัมภาษณ์ตามบ้านของคนในวงการบันเทิง   เชื่อหรือไม่ว่า รายการตีท้ายครัวมีมานานถึง 13 ปีแล้ว  ในขณะที่รูปแบบรายการทีวีใหม่ๆ เกิดขึ้นอยู่ตลอด   แล้วอะไรที่ทำให้รายการตีท้ายครัวอยู่ได้นานขนาดนี้ โมเดลธุรกิจของ รายการตีท้ายครัว คืออะไร? ลงทุนแมนจะเล่าให้ฟัง
8 ก.ค. 2562

รายการ ตีท้ายครัว มีโมเดลธุรกิจอย่างไร / โดย ลงทุนแมน
ตีท้ายครัว.. รายการที่ไม่เข้าตามตรอก ไม่ออกตามประตู
หากใครเปิดช่อง 3 ช่วงบ่ายๆ วันอาทิตย์ คงจะคุ้นเคยกับประโยคนี้ดี
ตีท้ายครัว เป็นรายการที่ไปถ่ายทำ และสัมภาษณ์ตามบ้านของคนในวงการบันเทิง
เชื่อหรือไม่ว่า รายการตีท้ายครัวมีมานานถึง 13 ปีแล้ว
ในขณะที่รูปแบบรายการทีวีใหม่ๆ เกิดขึ้นอยู่ตลอด
แล้วอะไรที่ทำให้รายการตีท้ายครัวอยู่ได้นานขนาดนี้
โมเดลธุรกิจของ รายการตีท้ายครัว คืออะไร?
ลงทุนแมนจะเล่าให้ฟัง
หนึ่งในจุดเด่นของรายการตีท้ายครัวก็คือ ความเป็นกันเองระหว่างพิธีกร และแขกรับเชิญ
ในหลายครั้ง พิธีกรก็รู้จักกับแขกรับเชิญก่อนที่จะมาสัมภาษณ์อยู่แล้ว
การดำเนินรายการจึงให้ความรู้สึกเหมือนการพูดคุยกันของกลุ่มเพื่อน
มากกว่าจะเป็นการสัมภาษณ์จากนักข่าวที่ไม่ได้มีความเป็นกันเองเท่ารายการนี้
ซึ่งนอกจากเราจะสนุกไปกับเรื่องราวของดาราแล้ว
เรายังได้มีโอกาสดูฉากหลังที่ไม่จำเจ
เพราะรายการตีท้ายครัวจะเน้นการออกไปถ่ายทำนอกสถานที่
ไม่ว่าจะเป็นบ้านของเหล่าคนดัง 
หรือบางครั้งก็เป็นการเยี่ยมชมธุรกิจที่มีดาราเป็นเจ้าของ เช่น ร้านอาหาร ออฟฟิศสำนักงาน
ส่วนใหญ่แล้วสถานที่เหล่านี้ก็มักจะมีการตกแต่งที่สวยงาม
แต่หัวใจสำคัญก็คือ การออกนอกสถานที่ทำให้รายการไม่ต้องแบกรับต้นทุนค่าเช่าสถานที่ถ่ายทำ
ซึ่งหลายๆ ครั้งค่าใช้จ่ายในส่วนนี้ก็เป็นสัดส่วนที่ไม่น้อย
แล้วทำไมดาราหรือคนดังถึงยอมเปิดบ้านหรือพื้นที่ส่วนตัวให้รายการมาถ่ายทำ?
หากใครเคยดูรายการตีท้ายครัวมาบ้าง ก็จะพบว่าเมื่อพูดคุยกันไปได้สักพัก
พิธีกรจะเปิดโอกาสให้แขกรับเชิญฝากผลงาน หรือธุรกิจของตัวเอง
ดังนั้นดาราหลายคนจึงยินดีที่จะมาเป็นแขกรับเชิญ
เพราะก็ถือเป็นการโปรโมตตัวเองรวมถึงธุรกิจไปในตัว
 
อ่านมาถึงตรงนี้ เราอาจจะสงสัยว่า แล้วรายการตีท้ายครัวสร้างรายได้เท่าไหร่
รายได้และกำไรของบริษัท เงาะถอดรูป ผู้อยู่เบื้องหลังรายการตีท้ายครัว
ปี 2558 รายได้ 162 ล้านบาท กำไร 30 ล้านบาท
ปี 2559 รายได้ 146 ล้านบาท กำไร 26 ล้านบาท
ปี 2560 รายได้ 128 ล้านบาท กำไร 21 ล้านบาท
จากตัวเลข เราอาจเห็นรายได้ที่ลดลงบ้างจากผลกระทบด้านออนไลน์ แต่บริษัทนี้ก็ยังสามารถอยู่ได้ และทำกำไรได้ดีอยู่
และบริษัทยังปรับตัวให้เข้ากับยุคสมัย โดยนำคลิปวิดีโอของรายการตีท้ายครัว ลงใน YouTube ช่อง NGOA TV (เงาะทีวี)
เรื่องนี้บอกอะไรกับเรา?
รายการตีท้ายครัว เป็นหนึ่งตัวอย่างที่ทำให้เห็นว่าธุรกิจที่อยู่ได้นานก็คือ โมเดลธุรกิจที่ทุกฝ่ายได้ประโยชน์
ดารา ได้พื้นที่สื่อในการโปรโมตตัวเองและธุรกิจ โดยไม่ต้องเสียค่าใช้จ่าย
ทีมงานรายการ ได้คอนเทนต์ดีๆ โดยไม่ต้องแบกรับต้นทุนค่าเช่าสถานที่
ส่วนคนดู ก็เพลิดเพลินไปกับเรื่องราวของดารา รวมถึงสถานที่สวยๆ ที่แปลกใหม่ในทุกสัปดาห์
คำถามสุดท้ายที่น่าจะอยู่ในใจของทุกคนคือ
จะมีบ้านดาราเหลือให้ไปเยี่ยมอยู่อีกมากแค่ไหน?
คำตอบนี้เมื่อวิเคราะห์ดูแล้ว อาจบอกได้ว่า ไม่ต้องเป็นห่วง
รายการมีสัปดาห์ละ 1 ครั้ง
แปลว่า รายการนี้จะไปเยี่ยมบ้านคนดังเพียง 52 ครั้งต่อปี
วงการดาราบ้านเรามีคนดังมากมาย และอย่างที่รู้กันว่ามีคนดังใหม่ๆ เกิดขึ้นอยู่เป็นระยะ
หรือหากดาราคนเดิมซื้อบ้านหลังใหม่ รายการก็ถือโอกาสไปถ่ายทำอีกครั้งก็ได้
และในบางครั้งก็อาจเปลี่ยนไปเยี่ยมธุรกิจของคนดังเหล่านั้นแทน
จากโมเดลธุรกิจนี้ เป็นกรณีศึกษาที่น่าสนใจ
และดูเหมือนว่า เราน่าจะมีโอกาสได้ดู บ้านคนดัง ไปอีกนานเลยทีเดียว..
----------------------
อ่านลงทุนแมนสนุกขึ้น
อ่านในแอป Blockdit
โหลดที่ 
----------------------
References
-กรมพัฒนาธุรกิจการค้า
-Youtube: NGOA TV